अजमेर- उदयपुर के बीच होगा डबल लाइन का सर्वे
भीलवाड़ा. पहलीबार पेश संयुक्त आम बजट में प्रस्तावित अजमेर से उदयपुर के बीच डबल लाइन बिछाने का सर्वे नए वित्तीय वर्ष में शुरू होगा। अजमेर रेल मंडल ने इसकी तैयारियां शुरू कर दी हैं। यदि डबल लाइन डाल दी जाती है तो अजमेर-उदयपुर के बीच रेलवे सफर का काफी समय कम हो जाएगा।
अजमेर मंडल में उदयपुर और अजमेर मुख्य स्टेशन हैं। इन दोनों के बीच ब्रॉडगेज की सिंगल लाइन है। इन स्टेशनों से आने वाली ट्रेनों से रोजाना करीब 15 हजार यात्री सफर करते हैं या अजमेर से गुजरते हैं। जयपुर-उदयपुर इंटरसिटी इस रूट की मुख्य एवं सबसे पसंदीदा ट्रेन है। सूत्रों के मुताबिक नए वित्तीय वर्ष से सर्वे शुरू कर दिया जाएगा। सर्वे रिपोर्ट के आधार पर रेलवे मुख्यालय निर्णय करेगा। अजमेर मंडल का प्रयास रहेगा कि इस लाइन का सर्वे दिसंबर तक हो जाए ताकि अगले वित्तीय वर्ष 2017-20 18 के बजट में इस लाइन को स्वीकृति मिलना संभव हो सके। अनुमान के मुताबिक रेलवे लाइन डबलिंग में प्रति किमी लाइन में बिछाने में 2 करोड़ से अधिक की राशि खर्च होती है। उल्लेखनीय है कि अजमेर-उदयपुर के बीच विद्युतीकरण का कार्य भी चल रहा है। अजमेर से भीलवाड़ा तक यह कार्य लगभग पूरा होने में है।
bho_Deva hin_Deva hin_Deva